דפנה ליאל

דפנה לאה ליאל (נולדה ב-30 במאי 1983) היא עיתונאית ישראלית המשמשת ככתבת כנסת ומגישה מחליפה בחברת החדשות של קשת 12.

ביוגרפיה 
דפנה ליאל נולדה וגדלה בירושלים בשכונת רמת דניה, בתם של ד"ר אלון ליאל מומחה לטורקיה, ורחל ליאל, יושבת ראש הנהלת האגודה לזכויות האזרח.

למדה בתיכון "הראל" במבשרת ציון. בהיותה בכיתה י"ב, בשנת הלימודים תש"ס (1999–2000), כיהנה כיושבת ראש מועצת התלמידים והנוער הארצית. מתוקף תפקידה, השתתפה בדיונים בכנסת על חוק זכויות התלמיד.

שירתה בצה"ל ככתבת צבאית ועורכת בגלי צה"ל. לאחר שחרורה מצה"ל שימשה במשך 4 שנים ככתבת פוליטית ומגישת מהדורת החדשות המרכזית בערוץ הכנסת. ביולי 2008 החלה לשמש כמבזקנית בחברת החדשות של ערוץ 2 ובמקביל, ככתבת החברה בירושלים. בהמשך מונתה לכתבת החינוך. ככתבת חינוך ערכה כתבות תחקיר חברתי בנושא הצפיפות בגני הילדים. כתבות תחקיר אלו היו המניע להוספת סייעת נוספת לגנים. על תחקירים אלה, זכתה ליאל בשנת 2015 ב"פרס פרימור לתחקירים עיתונאיים".

באוקטובר 2015 מונתה לכתבת הכנסת.

בין מרץ 2017 ואוקטובר 2022 הגישה ברשת הפודקאסטים "עושים היסטוריה" את הפודקאסט "עושים פוליטיקה", במסגרתו היא דנה עם מרואיינים בסוגיות פוליטיות שונות. במאי 2022 יצא לאור, בהוצאת "ידיעות ספרים", ספר על בסיס הפודקאסט, הנקרא גם הוא "עושים פוליטיקה".

מ-2018 ליאל היא מגישה מחליפה של התוכנית "שש עם" ושל התוכנית "פגוש את העיתונות" בקשת 12.

ליאל היא בעלת תואר ראשון במדעי המדינה וביחסים בינלאומיים מהאוניברסיטה העברית.

נשואה לביולוג ד"ר יואב באומן, ולהם שני ילדים. מתגוררת בהרצליה.

קישורים חיצוניים 

 

 הכתבות והפרשנויות של דפנה ליאל ב-N12
 
 
  מאחורי הקלעים: דפנה ליאל - סרטון ובו הצצה ליום העבודה שלה, בערוץ ה-YouTube של חדשות 2, 23 בנובמבר 2009
 עושים פוליטיקה, פודקאסט בהגשת דפנה ליאל
 
 פוליטיקה לא מה שחשבתם, דפנה ליאל על הפודקאסט "עושים פוליטיקה", ליברל, 5 בדצמבר 2019

הערות שוליים

נשות טלוויזיה ישראליות
חיילי גלי צה"ל
סגל חברת החדשות
מגישים בערוץ כנסת
מגישות חדשות ישראליות
מגישי חדשות ישראלים
בוגרי תיכון הראל (מבשרת ירושלים)
בוגרות האוניברסיטה העברית בירושלים
בוגרי האוניברסיטה העברית בירושלים
סגל עושים היסטוריה
מגישות פודקאסטים ישראליות
כתבי חינוך ישראלים
ישראליות שנולדו ב-1983
ישראלים שנולדו ב-1983